ยังไม่ขึ้น! กบน.เคาะตรึง “ดีเซล” 35 บ./ลิตร อีกสัปดาห์ สวนราคาตลาดโลก
คณะกรรมการบริหารกองทุนน้ำมันเชื้อเพลิง มติตรึงราคาขายปลีกน้ำมันดีเซลไว้ที่ลิตรละ 35 บาท แม้ราคาน้ำมันดีเซลโลกมีการปรับตัวเพิ่มขึ้น ขณะที่ฐานะกองทุนน้ำมันเริ่มทรงตัวติดลบ 1.17 แสนล้านบาท
คณะกรรมการบริหารกองทุนน้ำมันเชื้อเพลิง มติตรึงราคาขายปลีกน้ำมันดีเซลไว้ที่ลิตรละ 35 บาท แม้ราคาน้ำมันดีเซลโลกมีการปรับตัวเพิ่มขึ้น ขณะที่ฐานะกองทุนน้ำมันเริ่มทรงตัวติดลบ 1.17 แสนล้านบาท
16 ส.ค. 2565

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง เปิดเผยว่า ที่ประชุมคณะกรรมการบริหารกองทุนน้ำมันเชื้อเพลิง หรือ กบน. ได้พิจารณาทบทวนราคาขายปลีกน้ำมันดีเซลประจำสัปดาห์ โดยมีมติให้คงราคาน้ำดีเซลไว้ที่ลิตรละ 34.94 บาท ซึ่งสถานการณ์ในช่วงสัปดาห์ที่ผ่านมา ราคาน้ำมันดีเซล (GAS OIL) ยังคงมีความผันผวนปรับขึ้นลงระหว่างสัปดาห์ โดยราคาเมื่อวันที่ 5 สิงหาคม 2565 ราคา GAS OIL อยู่ที่ 124.34 เหรียญสหรัฐต่อบาร์เรล เพิ่มขึ้นเป็น 130.96 เหรียญสหรัฐต่อบาร์เรล เมื่อสุดสัปดาห์ที่ผ่านมาวันที่ 12 สิงหาคม 2565 หรือปรับเพิ่มขึ้น 6.62 เหรียญสหรัฐต่อบาร์เรล
โดยสาเหตุที่ราคาน้ำมันดีเซลโลกปรับเพิ่มขึ้นเป็นผลมาจาก เศรษฐกิจโลกยังคงเผชิญความเสี่ยงจากความตึงเครียดด้านภูมิรัฐศาสตร์ ปัญหาห่วงโซ่อุปทาน การแพร่ระบาดของโควิด-19 เงินเฟ้อที่เพิ่มขึ้น หนี้สาธารณะในหลายประเทศ รวมทั้งการคุมเข้มนโยบายการเงินของธนาคารกลางจากสหรัฐฯ อังกฤษ ยูโรโซน และญี่ปุ่น
รวมทั้งสัญญาน้ำมันดิบปรับตัวขึ้นหลังจากองค์การพลังงานระหว่างประเทศ (IEA) เปิดเผยรายงานภาวะตลาดน้ำมันประจำเดือนสิงหาคม โดยได้ปรับเพิ่มคาดการณ์ความต้องการใช้น้ำมันในปีนี้อีก 380,000 บาร์เรล/วัน สู่ระดับ 2.1 ล้านบาร์เรล/วัน และสต็อกน้ำมันดิบสหรัฐฯ พุ่งขึ้น 5.5 ล้านบาร์เรลในสัปดาห์ที่แล้ว
ทั้งนี้ ในด้านราคาน้ำมันดีเซล มติคณะรัฐมนตรีเมื่อวันที่ 21 มิถุนายน 2565 ได้วางมาตรการลดค่าครองชีพให้กับประชาชน โดยมีมาตรการอุดหนุนราคาน้ำมันดีเซลร้อยละ 50 ในส่วนที่ราคาขายสูงกว่า 35 บาทต่อลิตรเป็นเวลา 3 เดือน (กรกฎาคม – กันยายน 2565)
สำหรับประมาณการฐานะกองทุนน้ำมันเชื้อเพลิงปัจจุบัน วันที่ 14 สิงหาคม 2565 ติดลบ 117,394 ล้านบาท ซึ่งเริ่มอยู่ในระดับทรงตัวเพิ่มขึ้นเล็กน้อยจากสัปดาห์ก่อน (117,229 ล้านบาท) โดยแบ่งเป็นบัญชีน้ำมันติดลบ 76,518 ล้านบาท และบัญชีก๊าซ LPG ติดลบ 40,876 ล้านบาท